- JUDITH
- <
- 14
- >

14
Judith kah Cilkhih
1 Te phoeiah Judith loh amih te, “Ka hui rhoek, ka ol hnatun uh lah. A lu he khuen uh lamtah na pangbueng dongkah yael ah tai uh. 2 Khothai a pha tih diklai ah khomik a thoeng vaengah na pumcumnah te rhip muk uh. A pum aka noeng boeih longtah a boei khat ah khueh uh lamtah khopuei lamloh coe uh. Assyria caem dankah kolnen ah aka cet koemboei la om uh lamtah, cet uh boeh. 3 Te vaengah a lungpok haica a pom uh vetih Assyria caem rhalboei te haeng hamla a rhaehhmuen a paan uh ni. Holofernes kah dap te a muk uh suidae hmu uh mahpawh. Te vaengah rhihnah loh amih te a thing vetih amih khaw nangmih mikhmuh ah yong uh ni. 4 Te vaengah Israel kho khuikah aka om nangmih boeih loh amih te hloem uh lamtah a namtlak ah amih te tloek uh. 5 Tedae he he na saii uh hlanah Ammon Achior te hang khuen uh. Te daengah ni a hmuh vetih Israel imkhui a hnaep te khaw, a dueknah hamla mamih taengah han tueih te khaw a hmat eh.
6 Te dongah Achior te Uzziah im lamloh a khue uh. A pha vaengah tah pilnam rhaengpuei laklikah hlang kut dongah Holofernes kah a lu te a hmuh. Te dongah a maelhmai a tal la cungku sut. 7 Anih te a thoh uh vaengah tah Judith kah kho kung ah kut yalh tih hinyahnah a paek. Te phoeiah, “Judah dap khui boeih ah na yoethen pai. Namtom boeih khaw, nang ming aka ya boeih tah let ni. 8 Tihnin ah na sai boeih te kai taengah thui lah,” a ti nah.
Te dongah amih taeng lamloh nong hamla a thui khohnin lamloh a saii boeih pilnam kah mikhmuh ah anih ham te a thui pah. 9 A thui te a khah vaengah pilnam loh tamlung ol a huel uh tih a khopuei te omngaihnah ol loh a khuk. 10 Pathen loh Israel ham a saii pah te Achior loh a hmuh vaengah tah yahhmui te a rhet. Israel imkhui la kun ti tihnin hil kho a sak van.
Holofernes kah Rhok A Phoel Uh
11 A suntlak uh van neh Holofernes kah a lu te pangbueng dongah a tai uh. Te phoeiah a pumcumnah te boeih a muk uh tih hlangping te tlang hlaep la suntla uh. 12 Amih te Assyria rhoek loh a hmuh vaengah tah a rhalboei taengla ol a pat uh. Te dongah rhalboei khaw, mawtkung khaw, khoboei rhoek khaw suntla uh. 13 Holofernes kah dap a pha uh vaengah tah amh taengah aka thotar Bagoas te, “Mamih kah boei te haeng laeh, sal rhoek loh amamih a pocinah rhungla mamih taengah caemtloeh rhal then neh ha suntla uh coeng,” a ti nah.
14 Te dongah Bagoas te dap thohka taengla cet tih a khoek pah. Amah long ngawn tah Judith neh ip rhoi coini tila a poek. 15 Pakhat long khaw a doo pawt vaengah tah a ong tih imkhui la kun. Te vaengah Holofernes tah a lu om kolla cirhong dongah a rha uh sut te a hmuh. 16 Te dongah a ol te tha-ue la a huel tih a rhung a rhah neh pang, a himbai te khaw a phen. 17 Te phoeiah Judith a om nah dap lam te koe cet dae hmu pawh. Te dongah pilnam taengla puk cu tih pang coeng. 18 “Salnu loh mamih n'thainah coeng. Hebru nu pakhat loh manghai Nebukhadnezzar imkhui ah rhun a khuen coeng. Holofernes he a lu a om kolla diklai ah sut yalh coeng,” a ti.
19 Assyria caem kah a lu rhoek loh te te a yaak vaengah a hnidung te a phen uh tih mat lakueng uh. Te dongah a pang ol neh rhaehmuen ah kho a lawk uh.

- JUDITH
- <
- 14
- >

Public Domain