- SOLOMON LAA
- <
- 6
- >

6
Rhoihui
1 Huta lakli kah sakthen aw,
na hlo melam a caeh?
Na hlo melam a mael?
Anih te namah taengah kan toem mai eh.
Lungnah Lohmuen ah
Oila
2 Kamah hlo tah amah dum la,
canglak botui taengla,
dum ah luem ham neh tuilipai te yoep hamla suntla.
3 Kai tah kamah hlo ham tih tuilipai lakli ah
aka luem kamah hlo tah kamah ham saeh.
4 Ka cangyaeh tah Tirzah bangla na sakthen pai.
Rhimom Jerusalem bangla na rhoeprhui tih
hnitai aka pai van pawn ni.
5 Na mik te kai hmai lamloh hoi laeh.
Amih loh kai n'hnaep.
Na sam Gilead lamkah aka laai maae tuping van pawn ni.
6 Na no khaw tuihlu lamloh aka luei tumanu ping van pawn ni.
Amih tah boeih phae tih a taengah
dueidah laemhong a om moenih.
7 Na samtum hnuk ah na baengpae tah
tale phaklung van pawn ni.
8 Manghainu te sawmrhuk,
yula sawmrhet neh hula hlangmi naa moenih.
9 Ka vahui he amah bueng tih
amah bueng ni ka cuemhmuet sak.
A sak khuiah khaw anih tah a manu hamla caih.
Anih tah tanu rhoek loh a hmuh uh tih
manghainu loh a uem dongah
yula rhoek loh a thangthen bal.
10 Sakthen mincang bangla, khocil hla bangla,
rhimom khomik bangla,
hnitai aka pai bangla a dan he unim?
Oila
11 Soklong thing duei hmuh hamla,
misur duei tih tale khooi nim sawt hamla
yungkha dum ah ka suntla.
12 Ka hinglu loh Amminadib kah leng dongla
kai n'khueh pataeng ka ming moenih.
Rhoihui
13 Mael mai dae, mael mai dae,
Sulamit aw mael mai dae,
mael mai dae, namah te ni kan dan eh.
Tongpang
Balae tih Sulamit tah
rhaehhmuen lamcawn la n'dan eh?

- SOLOMON LAA
- <
- 6
- >

Public Domain