- 2 MAKKABI
- <
- 1
- >

MAKKABI
Cabu Pabae Nah
1
Egypt Ram kah Judah Rhoek Ham Capat
1 Judah khohmuen neh Judea kah rhoek loh Egypt kah a huko boeih taengah, Kuttuuknah neh oltak la mongnah om saeh ka ti.
2 Pathen loh nangmih ham hno then han saii saeh lamtah amah kah uepom sal rhoek Abramham, Isaak neh Jakob taengkah paipi te ham poek saeh. 3 Amah bawknah ham thinko khaw, thinko thincaknah neh a kongaih saii ham khaw, thahluennah mueihla khaw nangmih te m'pae nawn saeh. 4 A olkhueng neh a olpaek dongah na thinko han ong saeh lamtah, nangmih taengah rhoepnah thoeng sak saeh. 5 Na thangthuinah hnatun saeh lamtah nangmih taengah moeithennah om saeh. Yoethaenah tue ah khaw amah loh nangmih te n'hnoo boel saeh. 6 Nangmih hamla ka thangthui uh coeng ne.
7 Demetrius tue vaengkah, kum ya sawmrhuk kum ko vaengah, kaimih Judah rhoek loh nangmih ham ca kan pat. Te tah Jason neh a hui rhoek loh khohmuen cim neh ram khui lamloh a tloelh uh phoeikah kum ah kaimih ham aka pai citcai aka tlo koek pawn ni. 8 Te vaengah vongka khaw boeih ung tih, ommongsitoe kah a thii khaw long coeng. Tedae Boeipa taengah ka thangthui uh tih a yaak coeng. Te dongah hmueih neh khocang nawnnah khaw aka khueh uh. Hmaithoi khaw ka tok uh tih vaidam kaep ah ka khueh uh. 9 Te dongah tahae kah kum ya sawmrhet kum rhet kun Khislev hla dongah ah tah pohlip khotue he tuem uh laeh.
Aristobulus Taengah capat
10 Judea neh Jerusalem kah pilnam long khaw, laipai rhoek neh Judah rhoek loh,
manghai Ptolemy kah saya neh khosoih la a koelh rhoek imkhui la aka om Aristobulus neh Egypt kah Judah rhoek taengah Kuttuuknah neh sadingah then om saeh ka ti.
11 Pathen loh manghai taengah khaw mamih benah pai tih mueirhih hlan khui lamloh n'hlawt dongah amah taengah a lenkoek la uemnah khueh uh. 12 Amah long tih khopuei cim aka vathoh thil khaw a vai. 13 Amih kah mawtkung loh Persia a pha vaengah tah a caem khaw yawk mahpawh a ti. Tedae amih te Nanea kah rhainu khosoih aka bi rhoek loh a rhaithinah tih Nanea bawkim ah maehpoel bangla a tloek uh. 14 Antiochus loh rhainu te yunah hamla a caii dongah a hui rhoek neh a man neh te hmuen ah a cip la cet uh. 15 Nanae bawkim kah khosoih rhoek loh khohrhang te a yaal vaengah tah Antiochus te hlang a yol neh hmuen cim kah pangbueng khuila kun uh. Anih a kun van neh bawkim te tloep a khaih pa uh. 16 Buengyai dongkah bangbuet te a huep la a ong uh tih lungto a palate pa uh dongah mawtkung neh a hlang rhoek te mat a dae uh. Amih te a cuk thil uh tih a lu a rhaih uh phoeiah amih te pilnam kah a voella a voeih uh. 17 A cungkuem dongah mahmih kah Pathen tah a yoethen pai saeh. Amah loh boethae la kho aka boe taengah laitloeknah a khueh coeng.
Nehemiah kah Hmueih Te Hmai Loh a Hlawp
18 Khislve hla hnin kul hnin nga lamlong tah bawkim cimnah ka saii uh pawn ni. Te dongah nangmih kan yaksak a ngoe. Te daengah ni nangmih long khaw pohlip khotue neh, Nehemiah bawkim neh hmueihtuk aka thoh tih hmueih aka nawn vaengkah hmai a paek nah khotue te na saii uh thai eh.
19 A pa rhoek te Persia ah tamna la a sol uh vaengah khaw, khosoih hlang cuem rhoek loh hmueihtuk kah hmai te a loh uh tih a huep la tangrhom aka rhae khuiah a thui uh tah. Te kah hmuen te malh a phah uh coeng dongah uh long khaw ming voel pawh. 20 Kum muep a koe phoeiah tah, Pathen loh a ngoe coeng dongah Nehemiah te Persia manghai taengla a tueih. Te dongah hmai thuh te koep loh hamla khosoih koca rhoek te a tueih. Tedae hmai te hmu uh pawt tih a naeng khoilawk la a om dongah koep a puen pa uh. Te dongah te te a dueh uh tih a khuen pa uh. 21 Hmueihhlutnah hnopai te boeih a tawn uh phoeiah tah a naeng te thing neh a sokah a tloeng hno soah haeh hamla Nehemiah loh ol a paek. 22 Bawt a saii tih a tue rhai a om vaengah tah khomai loh a dah khomik khaw phuk sae tih hmai hlup a rhong dongah a ngai boeih hmang uh. 23 Hmueih te hlup a dom vaengah tah khosoih rhoek loh thangthuinah a khueh uh. Khosoih rhoek neh hlang boeih te Jonathan loh a mawt tih Nehemiah loh a saii bangla a tloe rhoek long khaw a rhoi uh.
24 Aw Boeipa, hno cungkuem suenkung Boeipa Pathen, nang tah rhimom, aka tlung, tiktam neh sitlohnah la na om. Namah bueng ni manghai neh rhennah la na om coeng. 25 Nang bueng ni na moeihoeih tih, nang bueng ni tiktam neh tloengkhoelh neh dungyan la na om. Namah loh Israel te yoethae khui lamloh na hlawt, a pa rhoek khaw na coelh tih amih te na ciim coeng. 26 Na pilnam Israel boeih yueng la hmueih neh doe lah. Na buham he khaw hoeptlang lam tah a cim la khueh lah. 27 Pilnam aka paekboe tangtae khaw tun coi lamtah, namtom taengah sal aka bi rhoek te khaw loeih sak lah. A hnawt uh tih a hnaep uh te khaw namah loh hmu lamtah namtom long khaw kaimih kah Pathen la na om te ming uh saeh. 28 Koevoeinah neh hlang aka hnaemtaek tih kut aka hlah te khaw dantat nawn. 29 Moses taengah ol na khueh bangla na pilnam he hmuen cim dongah koep phung lah.
30 Te vaengah khosoih rhoek loh laa a sak. 31 Hmueih dongkah hnopai a tlum nen tah a naeng a coih rhoek te longto a len dongah bueih hamla Nehe miah loh ol a paek. 32 Te tlam te a saii vaengah hmai hlup rhong dae hmueihtuk dong lamloh phuk a aa vaengah tah te khaw vik khum.
33 Tekah olka te mingpha la a om vaengah tah, khosoih tamnah rhoek loh hmai a thuhnah hmuen khaw, a naeng tui lamloh Nehemiah ne a hui rhoek loh hmueih dongkah hnopai a hoeh te khaw, Persia manghai taengla a puen pa uh. 34 Manghai loh ol te boeih a cae phoeiah tah a hmuen te malh a bing tih hmuen cim la a khueh. 35 Manghai loh amih te a ngaihnah hil ah kutdoe neh hno then te a paek. 36 Nehemiah neh a hui rhoek long tah te te “Nephthar” a ti. Te tah cimnah ni a thuingaih dae pilnam a yet long tah naphtha a ti uh.

- 2 MAKKABI
- <
- 1
- >

Public Domain