- 2 MAKKABI
- <
- 2
- >

2
Jeremiah loh Dap, Thingkawng, Hmueihtuk A Thuh
1 A vaivoek rhoek taengah hmai loh hamla Jeremiah loh a uen te thui tangtae bangla cabu dongah pakhat la tueng tih. 2 A vaivoek rhoek te tekah tonghma loh olkhueng a paek tih, Boeipa kah olpaek hnilh pawt ham neh, amamih kopoek ngaih bangla sui neh, cak neh, phuekhlaknah dongah phael pawt ham khaw a uen coeng. 3 Amah ol boeiloeih nen te amih te olkhueng dong lamloh a thinko a dong pawt ham khaw a thaphoh.
4 Amah te kah tonghma cabu dongah ni olrhuh khaw a dang. Te dongah anih khaw Moses yoeng tih Pathen kah rho a dang nah tlang la cet. 5 Jeremiah te a pha vaengah tah lungko pakhat te a hmuh. Te lam te dap khaw, thingkawng khaw, bo-ul hmueituk khaw a khuen tih a khui te malh a bing.
6 Anih hnukvai hlangvang rhoek loh longpuei te kutnoek a khueh uh dae hmuh uh thai pawh. 7 A ming vaengah tah Jeremiah loh a mih te a tlung tih, “Pathen loh a pilnam te tun a coi tih a sitlohnah a tueng hlan hil, a hmuen te mingpha boel saeh. 8 Te vaengah Boeipa loh he hno he phoe saeh lamtah Boeipa thangpomnah neh khomai khaw phoe ni. Mose kah olka neh Solomon loh hmuen nawnnah a khueh vaengah a bih tih a phoe bangla tueng saeh,” a ti.
9 Solomon loh bawkim a coengnah neh a nawnnah dongah hmueih a nawn tih cueihnah a khueh te khaw a caih la a tueng sak. 10 Moses te Boeipa taengah thangthui tih vaan lamkah hmai a suntlak dongah hmueih a hlawp bangla, Solomon khaw thangthui. Te vaengah hmai suntla tih hmaihhlutnah khaw boeih a hlawp. 11 Moses loh, “Boirhaem he caak koi pawt dongah a hlawp coeng,” a ti. 12 Te tlam ni Solomon loh hnin rhet khuiah a yaeh.
13 Amah phek la cabu neh Nehemiah poekoepnah dongah khaw a khueh. Te te cabu im dongah khaw, manghai neh tonghma cabu dongah khaw, David kah cadaek dongah khaw, nawnnah ham manghai kah khuenah capat dongah khaw om coeng. 14 Amah te tlam bal te mamih soah caem ha pai tih mamih kah khorhang boeih a long vaengkah a kawng a lam aka hma tangtae te Judas loh a coi tih cabu dongah a khueh coeng. 15 Te ni na ngoe uh atah hlang han tueih uh lamtah tah lo uh vaan.
16 Te dongah cimnah ka saii uh ham parhi te, nangmih taengah ca la kan pat uh uh. Te khohnin tuem ham te na kohuem uh van venim te? 17 Te tah a pilnam boeih aka khang Pathen amah kah ni. Amah loh a rho te hlang boeih taengah khaw, manghainah khaw, khosoihnah khaw, ciimnah khaw a paek coeng. 18 A olkhueng dongkah olkhueh bangla, Pathen dongah ngaiuepnah n'khueh uh bangla mamih soah sitlohnah a khueh pawn ni. Mamih he vaan hmuen boeih lamloh hmuen cim la n'coi pawn ni. Yoethae koek khui lamloh mamih he n'hlawt tih a hmuen te a cim sak coeng.
Cadaekung kah Olrhannah
19 Judas Makkabi neh a manuca rhoek, bawkim puei a cimnah neh hmueihtuk nawnnah cil, 20 Antiochus Epiphanes neh a capa Eupotor taengkah vathohnah, 21 Judah phung ham thinom la aka vathoh rhoek taengah vaan lamloh aka pai kopoekrhainah cil ni. Te vaengah a hlangmi la yol uh dae khohmuen tom te a loh uh tih hlanglueng hlangping a haek uh. 22 Te dongah bawkimkah kawn te koep a loh uh tih diklai pum ah khaw thang uh coeng. Khopuei te koep a thoh uh tih a phae uh dalh olkhueng te khaw koep a pai sak uh. Te vaengah Boeipa loh amih taengah rhennah neh haidamnah a bahoeng a khueh.
23 He boeih he tah Cyrenne Jason loh a cabu panga la a khueh coeng. Te dae cabu pakhat dongah a toibawt la tueng sak ham ka cai uh. 24 A kawng lam aka phul paluep khaw, khokhuen kah cil tae aka ngaih loh olka muep a yet dongah a kuelka pah te khaw ka poek uh. 25 Tae aka ngaih loh a yoei la tae saeh lamtah aka kuem ham neh a tae boeih ham hoeikhangnah la om saeh ka ti uh. 26 Ka boem uh he khaw kaimih ham thakthaenah la khoeng om tih, olka a phoeng pawt dongah hlan tui neh ih khaw ka tal uh coeng. 27 Hlang khat loh buhkoknah a saii vaengah hlang tloe ham a rhoeikhangnah a tlap he a yoei moenih. Tedae a yet kah a uemnah ham tah thakthaenah a rhainah khaw kohoenah neh phat ka ueh mai eh. 28 a kawng a tip te tah lamhma kah cabu aka daekkung kah a hut la om vetih, a toi la bawt ah daek ham tah kaimih loh tha ka huel mai eh. 29 Imsa boei loh im pum a sak ham te a poek. Tedae si aka hluk long tah im thoeihcam ham, picainah he aka rhoeprhui koi te a poek. 30 Tuengrhuem cil aka daek loh a hmuethma rhep a ming, olka te a hnukhma la sawt tih, dumlai la a tip la a thui te a hutnah. 31 Tedae patoeng aka thui coeng long tah a thuingaihnah te bawt a thui vetih, khocueh rhamvueh lam tah thui mah pawh. 32 Te dongah mamih kah cilka te mah tong uh pawn sih. Thui tangtae te koep thui boel sih. Olrhannah te muep sen tih a khokhuen cil lat a toi he khaw hlang ang bibi banghui lamni a om eh.

- 2 MAKKABI
- <
- 2
- >

Public Domain