- JUDITH
- <
- 7
- >

7
Bethulia a Dum Uh
1 A vuen ah tah Holofernes loh a caem boeih neh anih taengla aka kap huitai boeih te, rhaehhmuen lamloh paek uh tih Bethulia thoeih ham, tlang naeng te loh Israel soah caemtloeknah khueh ham ol a paek. 2 Te dongah a caemtloek rhoek khaw khong uh. Te vaengah rhalkap thawng yakhat, marhang caem thawng halinit, hnophuei rhamsa neh te te aka dawn rhoei, a kho neh a hnuk aka vai rhoek neh caempuei caempa la cet uh. 3 Amih te Bethulia kol kah sok taengah rhaeh uh tih Dothan ah te Balbaim duela yaal uh. A sen loh Esdrealon rhaldan kah Bethulia lamoh Cyamon duela a pha.
4 Israel ca rhoek loh hangmi te muep a hmuh vaengah tah lakueng neh thuen uh. Te dongah a hui taengah khaw, “Khohmuen pum he boeih a hlih uh pawn ni. Tlang sang khaw, tuikol khaw, mol khaw a rhih te noeng mahpawh,” a ti uh. 5 A pumcumnah te rhip a pom uh tih hmaithoi hmai neh khoyin khing a tawt uh.
6 A hnin bae dongah tah Holofernes loh a lambong boeih te a khuen tih Bethulia kah Israel hmuhnah boeih te a sawt. 7 Khopuei la aka pawk naeng neh tui a lohnah sok te khaw a hip. Te te boeih a loh te aka tawt rhalkap a khueh phoeiah a caem taengla mael.
8 Te dongah Edom kah a hamca boeih khaw, Moab neh tuikaeng rhalboei boeih khaw anih taengla cet uh tih a taengah, 9 “Ka boeipa aw, kaimih kah ka thui he hnatun lah, na caem long hmatanah khaw yook mahpawh. 10 Israel pilnam he tah a cai dongah hangdang uh pawt tih a om nah tlang sang dongah ni a pangtung uh. Tlang som duela pha ham khaw a yoei moenih. 11 Te dongah ka boeipa aw, a noek kah bangla amih te tloek boeh. Te daengah ni na hlang pakhat khaw a cungku pawt eh. 12 Na rhaehhmuen ah om lamtah na taengkah na hlang caem rhoek te khoembael. Na tueihyoeih rhoek loh tlang yung kah sok he kan lo bitni. 13 He kah tui ni Bethulia kah pilnam pum loh a than. Tui a halh uh vaengah amih te n'thup vetih a khopuei te khaw han tloeng bitni. Kaimih khaw ka pilnam neh mol la noenoe ka luei uh saeh lamtah khopuei lamloh pakhat khaw a coe thai pawt ham tlang hlaep lamloh kan dawn eh. 14 A yuu neh a ca rhoek ngawn tah cunghang loh a ben hlanah mah lamlum loh a khah uh vetih a om nah longpuei ah rha uh bitni. 15 He tlam nih amih te a thae la na thuung thai eh, boe a koek uh tih nang kah rhoepnah ol ne a doe uh moenih,” a ti na uh.
16 Hekah ol he Holofernes neh a boeihlum boeih loh a ngaih. Te dongah amih kah a thui bangla saii ham ol a paek. 17 Te dongah Ammon caem tah Assyria hlang thawng nga neh huek thoeih uh. Te phoeiah kol ah rhaeh uh tih Israel ca kah tui a than nah sok te a loh uh. 18 Edom neh Ammon te khaw ce tih Dothan rhaldan kah tlang ah rhaeh uh. Te vaengah hlang vang te tuithim neh khothoeng la, Egrebeh la a tueih uh. Te tah tuihang Mokhmui kaep kah Khushi neh yoei coeng. A tloe rhoek tah kol kah Assyria caem rhaehhmuen ah om tih diklai hman boeih a thing uh. Te dap neh a leng khaw a hlangmi a yet la khawk yal uh, hlangping la muep bop uh.
Israel ca kah Kothaenah
19 Israel ca rhoek a sarhi yawk uh tih Boepa Pathen taengah pang uh. A thunkha boeih loh amih a dum dongah amih hamla loeihnah longpuei om voel pawh. 20 Assyria caem boeih neh rhalkap long khaw, leng long khaw, lambong long khaw amih te khohnin sawmli a vael. Bethulia kaepvai tuitungnah dongkah tui khaw a hong la boei om coeng. 21 A tuito khaw boeih kak tih ok tui a rhoeh la a khueh nah khohnin ti he om pawh. Tui te yenyen ah ni a tael uh coeng. 22 A ca rhoek khaw yaai uh coeng tih tui a koek uh dongah huta neh camoe tah khopuei vongka neh longpuei ah ni a sop uh coeng. A thaa rhoe khaw om voel pawh.
23 Te dongah huta neh camoe boeih ta Uzziah neh khopuei mawtkung rhoek taengah tingtun uh tih bungbung pang uh. 24 A hamca rhoek taengah te, “Nangmih neh kaimih laklo ah Pathen loh laitloek nawn saeh. Assyria neh rhoepnah na saii pawt dongah kaimih ham nganboh muep nan saii uh coeng. 25 Mamih aka bom he pakhat khaw a om moenih. 26 Te dongah khue uh lamtah khopuei pum he Holofernes kah caem neh a rhalkap boeih taengah maehham la tloeng laeh. 27 Amih loh n'sol te ni a then palueng pawn eh. Sal la n'om uh sitoe cakhaw mamih kah hingnah sueng vetih mamih mikhmuh kah a dikhnawn khaw, n'yuu rhoek khaw, a ca rhoek kah a mal hong a pat khaw m'hmuh pawt eh. 28 Vaan neh diklai kah Pathen, a pa rhoek kah Boeipa ni laipai la ka khue uh coeng. Mamih kah tholhnah neh a pa rhoek kah tholhnah kongah ni n'phaep coeng. Ka thui uh bangla tihnin ah saii laeh,” a ti uh.
29 Te vaengah hlangping lakli lamloh rhangpuei kah rhungrhah te a len la rhup rhup cai. Amih te Pathen taengah ol pakhat huphup pang uh. 30 Tedae Uzziah loh amih te, “Kamanuca rhoek neh ka ngannu rhoek, namning sak uh. Hnin nga mah rhing dae sih. Te khohnin ah mamih Boeipa Pathen loh mamih taengah rhennah a tueng sak bitni. Amah loh mamih he n'hnoo tangkik aih mah pawh. 31 Tedae te khohnin ni a poeng tih mamih hamla bomnah a thoeng pawt oeh a tah, na thui bangla ka saii bitni,” a ti nah.
32 Te phoeiah tah pilnam te amah hmuen la cet uh tih a khopuei kah imsang so neh vongtung dongla luei uh. Huta camoe tah im la a tueih uh. Tedae khopuei tah ngaihmang khobing tangkik la om sut.

- JUDITH
- <
- 7
- >

Public Domain