- SOLOMON LAA
- <
- 8
- >

8
Thintlo A Rhing
1 U long nim nang te a nu rhangsuk dongkah
ka manuca cahni bangla n'khueh lah sue.
Nang te poeng ah kam hmuh tih
namah kam mok akhaw kai he n'hnoelrhoeng pawt sue.
2 Namah te kan hmaithawn vetih
nang te kai aka tukkil a nu im la kang khuen lah mako.
Nang te kamah kah tale thingtui,
anhoi misur kan tul sue.
3 A banvoei kut te ka lu hmuiah om saeh lamtah
a bantang kut loh kai n'kop saeh.
4 Jerusalem nu rhoek,
nangmih te kan caeng, lungnah te a ngaih hlan ah
balae tih na haenghang eh,
balae tih na haenghang eh?
5 Khosoek lamloh cet tih amah hlo dongah
aka hangdang he unim?
Thaihthawn hmui ah nang kang haeng tih
te ah te na nu nang n'laikoi.
Nang n'laikoi nah ah pahoi n'cun.
6 Kai he na lungbuei ah kutbuen bangla,
na ban dongah kutbuen bangla n'khueh lah.
Lungnah dueknah bangla tlung tih
thatlainah khaw saelkhui bangla mangkhak.
A hmaino tah hmairhong hmai kah hmaino bangla om.
7 Lungnah he tui yet loh thih hamla noeng pawt tih
tuiva loh a yo moenih.
Hlang loh a im kah boeirhaeng boeih te
lungnah ham pae cakhaw amah te
a hnoelrhoeng lam ni a hnoelrhoeng uh eh.
Hnuktloih Lungpoek
Rhoihui
8 Mah taengkah ngannu tah noe pueng tih
anih te rhangsuk om hlan.
Anih te a thui khohnin vaengah
mah ngannu ham balae n'saii eh?
9 Anih te vongtung koinih a soah cak lumim n'sak sui tih
anih te thohkhaih koinih a taengah
lamphai thingphael n'dan pah sue.
Oila
10 Kamah he vongtung tih
ka rhangsuk he rhaltoengim bangla om.
Te dongah a mikhmuh ah tah
rhoepnah ka hmu la ka om.
11 Baalhamon ah Solomon kah misurdum om.
Misurdum te lo hung taengla a paek.
A thaih la hlang loh cak thawngkhat a khuen pah.
12 Kamah kah ka misurdum tah
kamah mikhmuh ah om.
Solomon nang ham thawngkhat saeh lamtah
a thaih aka hung rhoek ham te yahnih saeh.
Tongpang
13 Dum ah aka om mah hui rhoek loh
na ol a hnatung bangla kai khaw n'yaak sak lah.
Oila
14 Kamah hlo oe yong laeh oe.
Namah loh botui tlang ah
rhangrhaeh ca neh kirhang khaw puet laeh oe.

- SOLOMON LAA
- <
- 8
- >

Public Domain