- SOLOMON LAA
- <
- 5
- >

5
Tongpang
1 Ka ngannu vasanu aw, kamah dum la ka lo coeng.
Ka myrrah neh ka botui te ka bit
Ka duup neh ka khoitui ka caak.
Ka misurtui neh ka suktui khaw ka ok coeng.
Rhoihui
Ka hui long khaw ca saeh.
O saeh lamtah ka hlo rhoek khaw rhuihmil pai saeh.
Oila Loh Tongpang A Toem
Oila
2 Ka ih muelh vaengah
ka hlo kah a khoek ol loh ka lungbuei a haeng.
Ka ngannu, ka cangyaeh,
ka vahui neh ka cuemhmuet aw kai hamla ong pai.
Ka lu dongkah ka sampin khaw
khoyin tuicip, buemtui hah coeng.
3 Ka angkidung te ka pit coeng tih
metlam ka bai eh? Ka kho te ka silh dae
metlam ka ti sak eh?
4 Ka hlo loh a kut te a put longah a thawt tih
anih ham ka ko umya.
5 Kamah hlo te ong pah ham kamah ka thoh vaengah
ka kut dongah myrrah cip.
Ka kutdawn dongkah myrrah te thohhna kut dongla long.
6 Ka hlo hamla ka ong pah vaengah
ka hlo tah dongpam tih khum.
Ka hinglu tah anih voek hamla cet coeng.
Anih te ka toem dae amah ka hmuh moenih.
Amah ka khue dae kai n'doo moenih.
7 Khopuei ah aka hil tih aka tawt rhoek loh
kai m'hmuh tih kai te n'ngawn uh.
Vongtung aka tawt rhoek loh kai te n'hi sak uh tih
ka pum dong lamkah ka lumuek hni te a phueih uh.
8 Jerusalem nu nang te ka caeng coeng.
Kai hlo te na hmu koinih ka lungnah a tloh te
a taengah metlam na thui eh?
Rhoihui
9 Huta khuikah sakthen aw,
kai hlo lakah nang hlo te metlam a om?
Kaimih nan caeng van bangla
a hlo lakah nang hlo tah tloe a?
Oila loh Tongpang a Koeh
Oila
10 Kamah hlo tah ngo tih thim,
a thawngsang soah hnitai la pai.
11 A lu tah sui kah suicilh la om,
a sampin bu tih vangak bangla muem.
12 A mik rhoi tah sokca tui taengkah vahui bangla,
suktui neh a yuh tih a hol hnothen bangla om.
13 A kam rhoi tah canglak botui, rhaltoeng bo-ul bangla,
a hmuilai tah tuilipai neh myrrah tuicip la long.
14 A kut tah timsuih neh a moep sui hnaai van pawn ni.
A bung khaw vueino saphi, minhum mueithuh van pawn ni.
15 A phai rhoi tah suicilh buenhol dongkah
a sut lungbok tung van pawn ni.
A mueimae neh Lebanon kah
lamphai thing coelh van pawn ni.
16 Kamah hlo he a ka didip tih
a pum la ngailaemnah la om.
He tah ka hui Jerusalem nu.

- SOLOMON LAA
- <
- 5
- >

Public Domain