- TINGTOENG
- <
- 40
- >

40
Uemonah neh Bomnah Hoe Vaengkah
[Aka mawt ham David kah Tingtoenglung]
1 BOEIPA te ka lamtawn rhoela ka lamtawn dongah
kai taengla ha hooi tih ka pang ol a yaak.
2 Te dongah longlonah tangrhom,
sihnok tangnong lamkah kai n'koeih tih
ka kho te thaelpang dongla m'pai sak phoeiah
ka khokan a cikngae sak.
3 Te phoeiah mamih Pathen koehnah ham
laa thai te ka ka dongah han khueh tih
a yet loh a hmuh uh vaengah a rhih uh vetih
BOEIPA dongah pangtung uh ni.
4 BOEIPA te amah kah
pangtungnah la aka khueh hlang te a yoethen tih
hlang oek neh laithae vilvak taengla mael pawh.
5 Aw BOEIPA ka Pathen namah loh
namah kah khobaerhambae muep na saii dongah
kaimih ham na kopoek te nang taengah aka tae pawh.
Ka puen tih ka thui te ka doek lakah tahoeng coeng.
6 Heb 10.5-7Hmueih neh khosaa te na hmae moenih.
Kai ham hna nan vueh tih
hmueihhlutnah neh boirhaem khaw na hoe moenih.
7 “Te dongah Cabu cayol khuiah kai ham
a daek bangla ka lo coeng.
8 Ka Boeipa Pathen na kolonah saii ham ka hmae tih
Na olkhueng loh ka ko khui ah om coeng he,” ka ti.
9 Duengnah te hlangping a yet taengah ka phong tih
ka kam ka khuem pawt he BOEIPA namah loh na ming.
10 Na duengnah te ka lungbuei khui ah ka thuh pawh.
Na uepomnah neh loeihnah te ka thui coeng.
Na sitlohnah neh uepomnah te
hlangping a yet taengah ka phah pawh.
11 BOEIPA nang loh na haidamnah te,
kai taengah na sihtaeh moenih.
Na sitlohnah neh na oltak loh,
kai n'kueinah yoeyah saeh.
12 Tae lek pawt hil ah yoethae loh kai taengah a li.
Kamah kah thaesainah loh
kamah n'kae dogah sawt la huut pawh.
Ka lu dongkah sam lakah yet tih
ka lungbuei ka tlo-oeng sut.
13 Aw BOEIPA, kai huul ham te m'moeithen mai dae.
Aw BOEIPA, kai bomkung la ha tawn uh dae.
14 Ka hinglu khoengvoep ham
aka mae rhoek te yak uh saeh lamtah
a hmai tal uh boeih saeh.
Kai kah yoethae aka omtoem rhoek khaw
a hnuk la balkhong uh saeh lamtah
a hmaithae uh saeh.
15 Amih kah yahpohnah dongah kai te,
“Ahuei ahuei,” aka ti rhoek te hal uh saeh.
16 Nang aka tlap boeih namah dongah
a ngaingaih la a kohoe uh saeh lamtah
namah kah loeihnah aka ngaih rhoek tah,
“BOEIPA te pomsang pai saeh,” ti uh yoeyah saeh.
17 Ka mangdaeng tih ka khodaeng dae
kai he Boeipa loh n'thoelh nawn saeh.
Kai kah bomkung neh kai aka hlawt
ka Pathen nang na uelh moenih.

- TINGTOENG
- <
- 40
- >

40:6 Heb 10.5-7

Public Domain