- 1 KHOKHUEN
- <
- 1
- >

KHOKHUEN CABU
A Pacuek Nah
(The First Book of the Chronicles)
Khokhuen Cabu A Pacuek Kawng
Khokhuen Cabu a pacuek neh a pabae he lamhma ah pakhat lam ni a om. Adam lamkah a tong tih 538 b.c. Babylon vangsawn lamkah a mael uh hil kah Pathen pilnam kah khokhuen cil a rhui te a thuep. He cabu aka daek kung he mingpha pawt dae, Hebru olkah a hnonah ngawn bahoeng khuet, a tloe tloe kah cil ol te pakhat la a cului. Samuel I, II, Manghai I, II dongkah pakhat la a cului thai. Manghai David neh Manghai Solomon kawng he anah la a thui tih, bawknah hmuen khaw Jerusalem te a kungsut. He cabu loh olpuei la a thui tah, a tue he lang tih thovael mai cakhaw Pathen tah a pilnam taengah uepom la om. Uepom hlang te a bom te a tueng sak. Khokhuen Cabu a pacuek dongah Israel ca te vangsawn ah tamna la kum 70 om dae amah kho neh tukkainah a khueh uh yoeyah te a tael. Aboel pakhat lamloh parhet hil te Adam lamloh a rhuirhong kawng a tael. Aboel pako dongah tah Babylon lamkah aka mael rhoek kawng a tael. A tloe dongah tah Manghai David kah a kawng, a thaomnah, a boeimangnah a tael. A hnukhueng te David a dueknah neh Solomon Manghaila a tueknah kawng a thui. Khokhuen Cabu I & II he 400 b.c tluk vaengah a tael.
Sawt Yoeinah
Adam Lamloh Babylon tamna la a om hil 1.1—9.34
David Bawkim tongkung 9.35—29.30
1
Adam lamloh Abraham
1 Adam, Seth, Enosh, 2 Kenan, Mahalalel, Jared, 3 Enok, Methuselah, Lamek, 4 Noah, Shem, Ham neh Japheth.
5 Japheth koca ah Gomer, Magog, Madai, Javan, Tubal, Meshek neh Tiras, 6 Gomer koca la Ashkenaz, Riphath neh Togarmah. 7 Javan koca ah Elishah, Tarshish, Kittim neh Rodanim.
8 Ham koca ah Kusah, Mizraim, Put neh Kanaan. 9 Kusah koca Seba, Havilah, Sabtah, Raama neh Sabteka. Raamah koca ah Sheba neh Dedan. 10 Kusah loh Nimrod a sak tih anih te diklai ah hlangrhalh la om cuek.
11 Mizraim loh Ludim, Anamim, Lehabim, Naptuhim a sak. 12 Pathrusim, Kasluhim tah Philisti neh Kapthorim lamkah ha pawk.
13 Kanaan loh a caming Sidon neh Kheth, 14 Jebusi, Amori, Girgashi, 15 Khivee, Arkit neh Sinih, 16 Arvadi, Zemari neh Hamathiti a sak.
17 Shem koca rhoek la Elam neh Assyria, Arphaxad neh Lud, Aram neh Uz, Huul, Gether neh Meshek. 18 Arpakshad loh Shelah te a sak tih Shelah loh Eber a sak. 19 Eber loh capa panit a sak dae anih tue vaengah khohmuen a tael dongah pakhat te a ming te Palak, a mana ming te Yoktawn a sui. 20 Yoktawn loh Almodad neh Sheleph, Hazarmaveth neh Jerah, 21 Hadoram, Uzal, Diklah, 22 Ebal, Abimael, Sheba, 23 Ophir, Havilah neh Jobab. He boeih he Yoktawn koca rhoek ni.
24 Shem, Arpakshad, Shelah, 25 Eber, Palak, Reu, 26 Seruk, Nakhaw, Terah, 27 Abram he Abraham ni.
Abraham Rhuirhong
28 Abraham ca rhoi Isaak neh Ishmael om. 29 Amih kah rhuirhong he tah Ishmael kah caming he Nebaioth tih Kedar, Adbeel neh Mibsam, 30 Mishma, Dumah, Massa, Hadar, Tema, 31 Jetur, Naphish neh Kedemah. Amih he Ishmael koca rhoek. 32 Abraham yula Keturah ca sak rhoek la Zimran neh Jokshan, Medan neh Midian, Ishbak neh Shuah, Jokshan koca ah Sheba neh Dedan. 33 Midian koca la Ephah, Epher, Enok, Abidah neh Eldaah. He boeih he Keturah koca rhoek ni. 34 Abraham loh Isaak a sak. Isaak koca ah Esau neh Israel. 35 Esau koca ah Eliphaz, Reuel, Jeush, Jalam neh Korah. 36 Eliphaz koca ah Teman, Omar, Zepho, Gatam, Kenaz, Timna neh Amalek. 37 Reuel koca Nahath, Zerah, Shammah neh Mizzah.
Edom Hlang
38 Seir koca ah Lotan Shobal, Zibeon, Anah, Dishon, Ezer neh Dishan. 39 Lotan koca ah Khori, Homam neh Lotan ngannu Timna. 40 Shobal koca Alvan, Manahath, Ebal, Shepho neh Onam. Zibeon koca ah Aiah neh Anah. 41 Anah koca ah Dishon. Dishon koca ah Hamran, Eshban, Ithran neh Keran. 42 Ezer koca ah Bilhan, Zaavan, Jaakan. Dishon koca ah Uz neh Aran. 43 Hekah manghai rhoek he tah Israel ca kah manghai loh a manghai hlan ah ni Edom khohmuen ah a manghai uh coeng. Beor capa he Bela tih a khopuei ming tah Dinnabah ni. 44 Bela a duek phoeiah tah Bozrah lamkah Zerah capa Jobab te anih yueng la manghai. 45 Jobab a duek phoeiah anih yueng la Temani khohmuen lamkah Husham te manghai. 46 Husham a duek phoeiah anih yueng la Moab khohmuen ah Midian aka ngawn Bedad capa Hadad te manghai. A khopuei ming tah Avith ni. 47 Hadad a duek phoeiah anih yueng la Masrekah lamkah Samlah te manghai. 48 Samlah a duek phoeiah tah anih yueng la Rehoboth tuiva lamkah Saul te manghai. 49 Saul a duek phoeiah tah anih yueng la Akbor capa Baalhanan manghai. 50 Baalhanan a duek phoeiah anih yueng la Hadad manghai. A khopuei ming tah Pau tih a yuu ming tah Mezahad nu Matred canu Mehetabel ni. 51 Hadad a duek phoeiah Edom khoboei aka om rhoek tah, khoboei Timna, khoboei Alva, khoboei Jetheth, 52 khoboei Oholibamah, khoboei Elah, khoboei Pinon, 53 khoboei Kenaz, khoboei Teman, khoboei Mibzar, 54 khoboei Magdiel, khoboei Iram he Edom khoboei la om.

- 1 KHOKHUEN
- <
- 1
- >

Public Domain